Smernica pre výkon finančnej kontroly je spracovaná v zmysle zákona č. 357/2015 o finančnej kontrole a audite a o zmene a doplnení niektorých zákonov (ďalej len „zákon o finančnej kontrole“) pre podmienky orgánu verejnej správy, ktorým je Obec Tekovské Lužany. Cieľom smernice **nie je upraviť komplexne všetky otázky výkonu finančnej kontroly, ale predovšetkým upraviť konkrétne podmienky vykonávania finančnej kontroly v Obci Tekovské Lužany.** Vzhľadom na uvedené, je preto potrebné pri aplikácií smernice vychádzať predovšetkým zo zákona č. 357/2015 o finančnej kontrole.

# Článok I

**Úvodné ustanovenia**

Finančným riadením sa rozumie vnútorný systém, ktorý obec Tekovské Lužany ako orgán verejnej správy, musí v rámci svojej pôsobnosti vytvoriť a dodržiavať s cieľom realizovať finančné operácie hospodárne, efektívne, účinne a účelne.

Finančná kontrola je súčasťou finančného riadenia ako jeden z nástrojov pre starostu obce ako štatutárneho orgánu obce, aby mohol efektívne riadiť a dosahovať všetky stanovené úlohy a ciele obce.

Z uvedeného dôvodu sa finančná kontrola **vykonáva už v štádiu pred uskutočnením finančnej operácie** alebo jej častinapríklad s cieľom overiť, aké výsledky chce obec danou operáciou dosiahnuťa tiež, či je tento spôsob vykonania finančnej operácie efektívny,či na danú finančnú operáciu má obec dostatok verejných financií a podobne.

**V priebehu finančnej operácie alebo jej časti sa overuje jej hospodárnosť** napríklad, či sa nejaký tovar obstaral v požadovanej kvalite za najlepšiu cenu v čase realizácie finančnej operácie. Aj zálohová platba, ktorú obec poskytuje a neskôr zúčtováva podlieha finančnej kontrole. Finančná kontrola, ktorú obec vykonáva, nekončí len vyplatením finančnej operácie, ale musí sa vykonávať až do posledného momentu dosiahnutia stanovených cieľov alebo udržateľnosti nejakej finančnej operácie alebo jej časti.

**Článok II**

**Finančné operácie**

1. Finančnou operáciou alebo jej časťou je príjem, poskytnutie alebo použitie verejných financií, právny úkon alebo iný úkon majetkovej povahy.

Finančná operácia sa overuje finančnou kontrolou **v celom jej priebehu** až do momentu dosiahnutia všetkých stanovených cieľov alebo splnenia udržateľnosti finančnej operácie alebo jej časti. Finančná operácia sa z časového hľadiska môže realizovať vo viacerých fázach, (napríklad pred podpisom zmluvy, pred uskutočnením platby) pred vstupom do záväzku, ale aj po vstupe do záväzku teda finančnú kontrolu je potrebné vykonávať počas celej doby trvania finančnej operácie až do naplnenia všetkých podmienok, za ktorých boli verejné financie poskytnuté, použité alebo mali byť použité.

1. V organizácii Obec Tekovské Lužany sa najčastejšie vyskytujú nasledovné finančné operácie:
* **Príjem prostriedkov v hotovosti a bezhotovostne:**

Príjem hotovostných prostriedkov do pokladní obce (dane, poplatky, služby...)

Príjem finančných prostriedkov na účty obce (transfery, granty, dotácie, dane, poplatky, služby...)

* **Výdavky hotovostné a bezhotovostné:**

Výdaj hotovostných prostriedkov z pokladní obce (drobný nákup, preddavky, osobitný príjem...)

Výdaj finančných prostriedkov z účtov obce (úhrada faktúr, transfery, dotácie...)

* **Poskytnutie verejných prostriedkov najmä:**

Dotácie právnickým osobám,

Dotácie fyzickým osobám- podnikateľom

Finančné výpomoci,

Návratné zdroje financovania

* **Právny úkon a jeho zmeny a dodatky najmä:**

Pracovná zmluva,

Nájomná zmluva,

Odberateľská zmluva,

Dodávateľská zmluva,

Kúpna zmluva,

* **Iné úkony majetkovej povahy najmä:**

Vyhlásenie verejného obstarávania,

Náhrady škody,

Zaradenie a vyradenie majetku,

Presun majetku

1. Každá finančná operácia musí byť overená základnou finančnou kontrolou - Čl. III. ods. 1 Smernice.

**Článok III**

**Finančná kontrola**

1. Finančná kontrola sa vykonáva ako:

- základná finančná kontrola,

- administratívna finančná kontrola a

- finančná kontrola na mieste.

 2. Za výkon finančnej kontroly vo vnútri organizácie zodpovedá štatutárny orgán – starosta obce.

**Článok IV**

**Základná finančná kontrola**

1. Základná finančná kontrola je vykonávaná zodpovedným zamestnancom podľa charakteru finančnej operácie (viď ods. 2) a starostom obce, s náležitosťami podľa § 7 ods. 3 zákona o finančnej kontrole.

Výstupom je text v nasledovnom znení:

 

Ktorý je súčasťou najmä nasledovných dokladov:

* platobný poukaz ( v prípade faktúr, pokladničných dokladov )
* krycí list (objednávky, žiadanky, iné úkony majetkovej povahy, zmluvy a dodatky ),
* likvidačný list...
1. Základná finančná kontrola sa interne vykonáva na všetkých finančných operáciách. Nižšie sú uvedené najčastejšie typy finančných operácií v podmienkach Obce Tekovské Lužany, ako aj osoby ktoré sú povinné túto základnú finančnú kontrolu vykonať.

|  |  |  |
| --- | --- | --- |
| **Finančná operácia alebo jej časť** | **Zodpovedný zamestnanec** | **Vedúci zamestnanec** |
| Úhrada faktúry | Účtovníčka obce | Starosta obce |
| Realizovanie objednávok | Účtovníčka obce, prednosta obecného úradu (podľa charakteru objednávky) | Starosta obce |
| Nákup v hotovosti | Pokladníčka obce | Starosta obce |
| Príjem v hotovosti  | Poverený zamestnanci, podľa charakteru finančnej operácie | Starosta obce |
| Poskytnutie preddavku | Pokladníčka obce, účtovníčka obce, podľa charakteru finančnej operácie | Starosta obce |
| Nájomná zmluva | Účtovníčka obce  | Starosta obce |
| Pracovná zmluva | Pokladníčka obce | Starosta obce |
| Dodávateľská zmluva | Účtovníčka obce | Starosta obce |
| Vyradenie majetku | Účtovníčka obce | Starosta obce |
| Vyhlásenie výberového konania | Prednosta obecného úradu | Starosta obce |
| Verejné obstarávanie | Účtovníčka obce | Starosta obce |
| Žiadanka | Poverený zamestnanci, podľa charakteru finančnej operácie | Prednosta obecného úradu |
| Pracovná cesta | Poverený zamestnanci, podľa charakteru finančnej operácie | Prednosta obecného úradu |

1. Ak je predmetom základnej finančnej kontroly zmluva alebo faktúra či objednávka, za jej následné zverejnenie v zákonnom termíne[[1]](#footnote-1) na webovom sídle zodpovedá účtovníčka obce.
2. V prípade neprítomnosti vedúceho zamestnanca vykonáva základnú finančnú kontrolu ním poverená osoba zo zamestnancov.

**Článok V**

**Administratívna finančná kontrola**

1. Administratívna finančná kontrola sa vykonáva ak orgán verejnej správy poskytne, alebo poskytol verejné financie inej osobe. V podmienkach Obce Tekovské Lužany ide najčastejšie o poskytovanie:

- dotácií z rozpočtu,

- výpomocí z rozpočtu,

- transfery organizáciám...

1. Výnimky z Ods. 1 sú stanovené v zákone o finančnej kontrole, ide predovšetkým o finančné operácie, ktoré súvisia so zabezpečením vlastnej prevádzky, alebo finančné operácie o ktorých sa rozhoduje v správnom, súdnom konaní, certifikačnom overovaní alebo inom konaní podľa osobitných predpisov.
2. Administratívna finančná kontrola sa začína vykonaním prvého úkonu povinnej osoby (napr. žiadateľ o dotáciu) voči oprávnenej osobe, ktorým je Obec Tekovské Lužany.
3. Na výkon administratívnej kontroly sa vzťahujú ustanovenia základných pravidiel finančnej kontroly a auditu v zmysle zákona o finančnej kontrole (§ 20 až 27).
4. Skutočnosť, že bola vykonaná, resp. sa má vykonať administratívna finančná kontrola, **neruší povinnosť na danej finančnej operácií vykonať základnú finančnú kontrolu**.
5. Za výkon administratívnej finančnej kontroly zodpovedajú zamestnanci a vedúci zamestnanec v zmysle čl. IV smernice.
6. V prípade neprítomnosti vedúceho zamestnanca vykonáva základnú finančnú kontrolu ním poverená osoba zo zamestnancov.
7. Výstupom z administratívnej finančnej kontroly je návrh správy a správa v závislosti od zistenia nedostatkov.

**Článok VI.**

**Finančná kontrola na mieste**

1. Finančnú operáciu alebo jej časť je Obec Tekovské Lužany oprávnená overovať aj finančnou kontrolou na mieste, v rámci ktorej získavajú dôkazy, preverujú a zisťujú skutočnosti, ktoré považuje za potrebné na účely overenia jej súladu s § 6 ods. 4 zákona o finančnej kontrole.
2. Finančná kontrola na mieste je vykonávaná na základe poverenia štatutárneho orgánu – starostu obce, a to najmenej dvoma zamestnancami.
3. Finančnú kontrolu na mieste je Obec Tekovské Lužany oprávnená vykonávať len v subjektoch uvedených v § 9 ods. 2.
4. Na výkon administratívnej kontroly sa vzťahujú ustanovenia základných pravidiel finančnej kontroly a auditu v zmysle zákona o finančnej kontrole (§ 20 až 27).
5. Výstupom z finančnej kontroly na mieste sú návrh správy a správa v závislosti od zistenia nedostatkov.

**Článok VII.**

**Spoločné ustanovenia na výkon finančnej kontroly**

1. Na výkon finančnej kontroly, sa vzťahuje povinnosť **mlčanlivosti**.
2. Povinnosť mlčanlivosti sa vzťahuje na všetkých zamestnancov vykonávajúcich finančnú kontrolu, ako aj prizvanú osobu. Zamestnancov, alebo prizvanú osobu môže oslobodiť od povinnosti mlčanlivosti štatutárny orgán – starosta obce.
3. Zamestnanec oprávnenej osoby a prizvaná osoba sú povinní zdržať sa konania, ktoré vedie alebo by mohlo viesť k ich **predpojatosti**
4. Zamestnanec alebo prizvaná osoba, ktorému sú známe skutočnosti zakladajúce pochybnosti o jeho predpojatosti vo vzťahu k vykonávanej administratívnej finančnej kontrole, finančnej kontrole na mieste, k povinnej osobe alebo k tretej osobe, je povinný tieto skutočnosti písomne oznámiť štatutárnemu orgánu – starostovi obce.
5. Starosta obce je povinný rozhodnúť o námietkachproti zamestnancovi a prizvanej osobe najneskôr do troch pracovných dní odo dňa doručenia písomných námietok alebo písomného oznámenia**.** Na rozhodovanie o predpojatosti sa nevzťahujú všeobecné právne predpisy o správnom konaní
6. Na výkon finančnej kontroly môže byť povolaná aj prizvaná osoba. Pri výkone každého druhu finančnej kontroly vyhotoví starosta obce jej písomné poverenie. Pre prizvanú osobu platia ustanovenia tejto Smernice bez rozdielu.

**Článok VIII.**

**Záverečné ustanovenia**

1. Na výkon finančnej kontroly sa vzťahuje plne zákon o finančnej kontrole.
2. V prípade zmien Organizačného poriadku platia zmeny aj pre túto Smernicu.
3. Smernica je prístupná všetkým zamestnancom prichádzajúcim do styku s finančnými operáciami.
4. Touto Smernicou sa ruší Príloha č. 3 VZN Zásady hospodárenia s majetkom obce Tekovské Lužany *Smernica o finančnej kontrole*.

**Článok IX.**

**Účinnosť**

Smernica bola prerokovaná a schválená Obecným zastupiteľstvom dňa 16.03.2016, uznesením číslo: 223/2016

Smernica je účinná od 17.03.2016

V Tekovských Lužanoch, dňa 01.03.2016

 Ing. Marián Kotora

 starosta obce

1. V zmysle zákona č. 211/2000 o slobodnom prístupe k informáciám a o zmene a doplnení niektorých zákonov (zákon o slobode informácií). [↑](#footnote-ref-1)